Komission tiedonanto neuvostolle, Euroopan parlamentille, talous- ja sosiaalikomitealle ja alueiden komitealle - Väliarvio Internetin käyttöturvallisuuden parantamista koskevan yhteisön monivuotisen toimintasuunnitelman toteutuksesta maailmanlaajuisten verkkojen laitonta ja haitallista sisältöä torjumalla /* KOM/2001/0690 lopull. */





KOMISSION TIEDONANTO NEUVOSTOLLE, EUROOPAN PARLAMENTILLE, TALOUS- JA SOSIAALIKOMITEALLE JA ALUEIDEN KOMITEALLE Väliarvio Internetin käyttöturvallisuuden parantamista koskevan yhteisön monivuotisen toimintasuunnitelman toteutuksesta maailmanlaajuisten verkkojen laitonta ja haitallista sisältöä torjumalla 1. Johdanto Tässä tiedonannossa käsitellään Internetin käyttöturvallisuuden parantamista koskevan monivuotisen toimintasuunnitelman väliarviointia. Arviointi teetettiin yrityksellä [1], joka oli valittu tietoyhteiskunnan pääosaston kesällä 2000 julkaiseman avoimen tarjouskilpailun perusteella. Arviointi suoritettiin marraskuun 2000 ja huhtikuun 2001 välisenä aikana. Arviointiraportin [2] tiivistelmä on tämän tiedonannon liitteenä [1] Business Development Research Consultants Limited. [2] Intermediate Evaluation of the Internet Action Plan: Final Report, May 2001, Business Development Research Consultants Ltd, 2. Taustaa Internetin käyttöturvallisuuden parantamista koskevan toimintasuunnitelman (jäljempänä 'toimintasuunnitelma') tarkoituksena on varmistaa niiden useiden Euroopan unionin hankkeiden toteutuminen, joiden aiheena on Internetin epätoivottavan sisällön hallinta. Siksi toimintasuunnitelma on laadittu tukemaan erilaisia lainsäädännön ulkopuolisia toimenpiteitä. Euroopan parlamentin ja neuvoston päätöksessä [3] mainitut toimintasuunnitelman tavoitteet ovat seuraavat: [3] Päätöksen 276/1999/EY liitteen I johdanto-osa (25.1.1999, EYVL L 33, 6.2.1999, s. 1). - toimijoiden (toimialan ja käyttäjien) kannustaminen sopivien itsesääntelyjärjestelmien kehittämiseen ja toteuttamiseen, - keskeisten muutosten aikaansaaminen esittelyjä ja teknisiä ratkaisuja tukemalla, - vanhempien ja opettajien huomion kohdistaminen näihin kysymyksiin erityisesti heidän asiaa koskevien yhdistystensä kautta, - yhteistyön sekä kokemusten ja parhaiden käytäntöjen vaihdon edistäminen Euroopassa ja kansainvälisesti, - Euroopan laajuisen koordinoinnin tukeminen eri toimijoiden välillä, - Euroopassa omaksutun ja muualla valitun lähestymistavan yhteensopivuuden varmistaminen. Toimintasuunnitelma on voimassa nelivuotiskauden, joka alkoi 1. tammikuuta 1999 ja päättyy 31. joulukuuta 2002, ja sen määrärahat ovat 25 miljoonaa euroa. Toimintalinjat ovat: (1) Itsesääntelyn [4] ja eurooppalaisen vihjelinjaverkoston [5] edistäminen, joilla pyritään korkeaan suojelun tasoon (erityisesti lapsipornografisen, rasistisen ja antisemitistisen sisällön suhteen). [4] Itsesääntelyä harjoittaville laitoksille annettavan neuvonnan (ei niinkään taloudellisen tuen) avulla. [5] Vihjelinja on keskus, johon Internetin käyttäjät voivat ilmoittaa kohtaamastaan ja laittomaksi katsomastaan aineistosta. (2) Sellaisten toimivien suodatinpalvelujen ja yhteensopivien luokitusjärjestelmien demonstrointi ja soveltaminen, jotka antavat käyttäjälle päätösvaltaa ja joissa otetaan huomioon kielten ja kulttuurien monimuotoisuus. (3) Käyttäjiin, erityisesti lapsiin, vanhempiin ja opettajiin kohdistuvien tiedotustoimien edistäminen, jonka tavoitteena on mahdollistaa Internet-lähteiden turvallinen ja luottavainen käyttö. Toimintasuunnitelman pääasiallinen toteutusväline on julkisten ehdotuspyyntöjen perusteella valittujen hankkeiden yhteisrahoitus. 1. huhtikuuta 2001 oli meneillään 19 hanketta, joihin osallistui 87 organisaatiota. Viisi hankkeista on vihjelinjahankkeita (ne koskevat yhteensä 12 vihjelinjaa ja kattavat kymmenen maata), viisi toimii suodatinpalvelujen ja luokitusjärjestelmien alalla ja yhdeksän on tiedotushankkeita. Vuosien 1999-2000 talousarvioissa oli varattu kaikille yhteisrahoitteisille hankkeille rahoitusta yhteensä 10 030 119 euroa. Hankekohtainen rahoitus oli keskimäärin 501 506 euroa (pienimmillään 49 650 euroa ja suurimmillaan 1 931 303 euroa). Osallistuvat 87 organisaatiota saivat yhteisöltä rahoitusta keskimäärin 115 289 euroa. 3. Arvioinnin tavoitteet Toimintasuunnitelman arvioinnissa tarkasteltiin suunnitelman tavoitteiden, painopisteiden ja toteutuskeinojen tarkoituksenmukaisuutta sääntelyn, teknologian ja markkinoiden kehityksen kannalta, ohjelman toimintaperiaatteiden (toimenpidelogiikan) toimivuutta, toimintasuunnitelman organisoinnin ja hallinnoinnin tehokkuutta sekä sen ja muiden toimien keskinäistä täydentävyyttä ja pitkäaikaiseen soveltamiseen liittyviä kysymyksiä. Arvioijat ottivat huomioon hiljattain tehdyn arvioinnin alaikäisten ja ihmisarvon suojelutoimista [6], jotka perustuvat neuvoston aiheesta antamaan suositukseen [7]. [6] KOM(2001) 106, 27.2.2001. [7] Annettu 24.9.1998; EYVL L 270, 7.10.1998, s. 48. 4. Arvioinnin tulokset Arvioijat totesivat, että toimintasuunnitelma oli toteutettu onnistuneesti. Sen toimintalinjat ovat edelleen tarkoituksenmukaiset, vaikkakin oikeudellisten ja sääntelytoimien kehitysvaiheiden havaitsemiseksi sekä teknologiassa ja markkinoilla tapahtuvien muutosten seuraamiseksi ja arvioimiseksi olisi tehtävä järjestelyjä. Suurinta osaa hankkeista ei olisi aloitettu, ellei niihin olisi saatu rahoitusta toimintasuunnitelmasta. Raportissa korostetaan, että tulevan työn kannalta on tärkeää ottaa huomioon uudet Internetin käyttövälineet [8] ja Internetin käyttäjien uudet vuorovaikutustavat [9] sekä jatkaa tasapuolisesti myös muiden sisältöalueiden kuin lapsipornografian käsittelyä. [8] Esimerkiksi kolmannen sukupolven matkaviestintää (3G) käyttävät kämmentietokoneet ( PDA). [9] Esimerkiksi verkkojuttelu (chat) ja pikaviestipalvelut. Arvioijat päättelivät, että toimintasuunnitelma on johtanut tehokkaasti uusien hankkeiden syntymiseen, vaikkakin tiedotustoimintalinjassa oli mahdollisuus päällekkäiseen työhön. Jotkut osallistujat totesivat, että sopivien kansainvälisten hankekumppanien löytäminen oli ollut vaikeaa. Kertomuksessa todetaan, että hankkeiden vaikutusten jatkuvuutta yhteisön rahoituksen päätyttyä on pohdittava. Arvioijat totesivat, että toimintasuunnitelman toteutuksessa toistaiseksi kohdatut ongelmat olivat suhteellisen pieniä. Joissain tapauksissa sopimusten tekeminen oli viivästynyt, ja jotkut osallistujat pitivät hakulomakkeita liian monimutkaisina. Arvioijat totesivat myös, että sekä yksittäisten hankkeiden että koko toimintasuunnitelman profiilia voitaisiin pyrkiä nostamaan. 5. Suositukset ja komission vastaukset Arviointikertomuksessa on 15 suositusta [10] : [10] Ks. liitteenä oleva tiivistelmä ja arviointikertomuksen osan 1 sivut 54-. Sisältö ja käsitellyt asiat (1) Nykyisen toimintaohjelman jako kolmeen päätoimintalinjaan (vihjelinjat ja itsesääntely, tiedotus sekä suodatus ja luokitus) olisi säilytettävä mahdollisessa tulevassa toiminnassa. Vastaus: Tämä on merkittävä päätelmä, jonka komissio pitää mielessä, jos se alkaa valmistella ehdotusta toimintasuunnitelman jatkotoimista. (2) Toimintalinjoja olisi laajennettava, jotta niissä voidaan käsitellä uuden teknologian vaikutuksia. Vastaus: Seminaarissa "Safer use of new interactive technologies", joka pidettiin 11.-12. kesäkuuta 2001, käsiteltiin erityisesti tätä kysymystä. Seminaarin tuloksia aiotaan hyödyntää mahdollisia toimintasuunnitelman jatkotoimia koskevassa päätöksenteossa. Vuoden 2001 ehdotuspyynnön perusteella valituissa suodatinjärjestelmähankkeissa ja vuoden 2002 ehdotuspyynnön perusteella valittavissa hankkeissa kannustetaan ottamaan huomioon uusi teknologia (3) Toimintasuunnitelmassa olisi käsiteltävä tasapuolisesti eri sisältöluokkia. Vastaus: Toimintasuunnitelma antaa sijaa monien sellaisten kysymysten (esimerkiksi rasismin ja muukalaisvihan) käsittelylle, joista haastateltavat totesivat, että niihin on kiinnitettävä huomiota. Näitä aiheita koskevia hankkeita voidaan ehdottaa meneillään olevan ehdotuspyynnön perusteella, ja vuoden 2002 ehdotuspyynnössä tämä on tarkoitus mainita selkeästi. Täytäntöönpano (4) Hakumenettelyn lomakkeiden olisi oltava yksinkertaisempia. Vastaus: Lomakkeita ollaan yksinkertaistamassa keskittymällä olennaisiin kohtiin ja antamalla selkeät ja lyhyet täyttöohjeet. (5) Hankkeen hyväksymisen ja sopimuksen allekirjoittamisen välillä kuluvaa aikaa olisi lyhennettävä. Vastaus: Jo tapahtunutta menettelyn nopeuttamista tuetaan vielä (a) yksinkertaistamalla lomakkeita sellaisiksi, että niissä keskitytään olennaisiin kohtiin ja annetaan selkeät ja lyhyet täyttöohjeet, (b) suunnittelemalla lomakkeet uudelleen niin, että niitä täytettäessä tehdään vähemmän virheitä, (c) tunnistamalla mahdollisimman aikaisessa sopimusneuvottelujen vaiheessa mahdolliset ongelmakohdat (erityisesti taloudellisessa elinkelpoisuudessa) ja tarjoamalla neuvoja ratkaisumahdollisuuksista. Tavoitteen saavuttaminen edellyttää kuitenkin myös, että hankekumppanit täyttävät lomakkeet asianmukaisesti ja toimittavat viipymättä lomakkeiden tietoja tukevan asiakirja-aineiston. (6) Toimintasuunnitelmassa olisi harkittava tuen tarjoamista hankekumppanien löytämistä varten. Vastaus: Nykyiseen sähköiseen hankekumppanin hakumekanismiin kiinnitetään enemmän huomiota samalla kun työskennellään ohjelman näkyvyyden hyväksi (ks. vastaus suositukseen 14). (7) Toimintasuunnitelmasta hankkeille tarjottavan, rahoituksenhakulomakkeita koskevan neuvonnan johdonmukaisuutta on pyrittävä lisäämään. Vastaus: Vaikeinta on ollut hankekumppanien neuvominen taloudellista elinkelpoisuutta mittaavan testin läpäisemisessä silloin, kun niiden varallisuus ei riitä niiden kustannusosuuden kattamiseen, ja siinä, miten laajasti koordinointitehtäviä voidaan teettää alihankkijoilla. Näitä kysymyksiä tarkasteltiin komissiossa ensimmäisten hankeneuvottelujen aikana. Tällä hetkellä on selkeämpää, millaisia neuvoja voidaan antaa, ja hankkeille koko prosessin aikana annettavat neuvot lienevät nyt johdonmukaisia. Komissio pyrkii erityisen aktiivisesti tiedottamaan kaikissa vaiheissa, jotta osallistujat ovat tietoisia säännöistä. (8) Hankkeissa on osoitettava riittävästi resursseja näkyvyyteen erityisesti lehdistössä ja muissa viestimissä. Vastaus: Tämä on tärkeä suositus, joka liittyy komissiossa toteutettuihin pyrkimyksiin tehdä ohjelmista näkyviä (ks. vastaus suositukseen 14). Komissiosta saa jatkossa neuvoja siitä, miten viestinten huomio kannattaa kiinnittää hankkeisiin. (9) Toiminnassa olisi tarkistettava pyrkimyksiä hankkeiden jatkuvuuden tukemiseen. Vastaus: Komission mielestä on tärkeää huolehtia siitä, että tuetut hankkeet tuottavat tuloksia vielä senkin jälkeen, kun rahoitus on lakannut. Komissio tutkii, voiko se edistää tätä prosessia jollakin tavalla. (10) Toiminnassa olisi tarkasteltava tiedotushankkeiden mahdollisen päällekkäisyyden ratkaisutapoja. Vastaus: Hankkeisiin on pyydetty sisällyttämään tehtäväkokonaisuuksia, joihin kuuluu yhteistyötä muiden hankkeiden kanssa, ja niistä on raportoitava komissioon säännöllisesti. Valittujen hankkeiden toteuttajille ilmoitettiin heti valinnan jälkeen muista tiedotushankkeista ja kannustettiin ottamaan niihin yhteys ja keskustelemaan yhteistyömahdollisuuksista. Kontakteja vahvistettiin pitämällä tammikuussa 2001 kokous, johon osallistuivat kaikkien tiedotushankkeiden edustajat. Internetin käyttöturvallisuudesta tiedottavien vaihtojärjestely Safer Internet Awareness Exchange on suunniteltu auttamaan tiedotushankkeita ja muita Internetin turvallisuutta koskevasta tiedottamisesta kiinnostuneita tahoja. Järjestely tarjoaa jonkinasteista joustavuutta, sillä siihen kuuluu sekä henkilökohtaisia että verkkotapaamisia ja siinä käytetään Internetiä ja sähköpostia tieto- ja valistuslähteistä tiedottamiseen, kokemusten vaihtoon, hyvistä toimintatavoista kertomiseen ja hankkeiden tulosten ja uutisten julkistamiseen. Vuoden 2002 ehdotuspyynnössä kiinnitetään erityistä huomiota päällekkäisyyden välttämiseen. (11) Toimintasuunnitelmasta rahoitetut hankkeet olisi jäsenneltävä niin, että niiden onnistumista voidaan arvioida ennalta sovituilla mittareilla. Vastaus: Komissio tulee varmistamaan, että hankkeiden työohjelmissa mainitaan mitattavat tavoitteet ja että hankkeen suoritteet määritellään selkeästi aina, kun se on mahdollista. Komissio vaatii, että toimeksisaajien säännöllisesti toimittamissa raporteissa kerrotaan tavoitteiden saavuttamisesta (ja tarvittaessa syistä, joiden vuoksi tavoitteet ovat jääneet saavuttamatta). Komissio tulee vaatimaan ulkopuolisten asiantuntijoiden laatimia hankekatsauksia, joissa kommentoidaan erityisesti tämän suosituksen perusteella annetun tiedon laatua ja annetusta tiedosta (tai tiedon puutteesta) tehtäviä johtopäätöksiä. Sääntelyn, teknologian ja markkinoiden kehityssuunnat (12) Toimintasuunnitelmassa olisi harkittava järjestelyjen sopimista ennalta oikeudellisten ja sääntelytoimien kehityksen havaitsemiseksi. (13) Toimintasuunnitelmassa olisi harkittava muodollisten järjestelyjen luomista teknologian ja markkinoiden kehityksen seuraamiseksi ja arvioimiseksi. Vastaukset kohtiin 12 ja 13: Itsesääntelyn tukemista koskevassa kohdassa on luotu järjestelyt oikeudellisten ja sääntelytoimien merkittävien kehitysvaiheiden havaitsemiseksi. Asian kannalta merkityksellisiä teknologian ja markkinoiden kehityssuuntia ja niiden sosioekonomisia vaikutuksia Internetin käyttöturvallisuuden parantamiseen tarkastellaan raporteissa, foorumeissa tai seminaareissa. Laajemmat kysymykset (14) Toimintasuunnitelman profiilia on nostettava ja sen olisi tiedotettava itsestään laajemmin. Vastaus: Toimintasuunnitelman näkyvyyttä ollaan nyt lisäämässä. Komission yksiköt ovat hakeneet useista alan konferensseista puheenvuoroja ja hyödyntävät tilaisuuksia aineiston jakeluun. Uusi verkkosivu [11] on avattu alan toiminnan tuomiseksi lähelle yleisöä, ja toiminnasta on julkaistu esite 11 kielellä. Komission lehdistö- ja viestintäpääosaston kanssa on laadittu luettelo toimittajista, jotka ovat erityisen kiinnostuneita komission toiminnasta tietoyhteiskunta-asioissa ja Internetin käyttöturvallisuuden alalla. [11] http://www.saferinternet.org. (15) Toimintasuunnitelmassa olisi harkittava yhteyksien lisäämistä EU:n ulkopuolisiin toimiin ja organisaatioihin. Vastaus: Tällaisten yhteyksien luomiseen vastavuoroisesti tai monenvälisesti tullaan pyrkimään erityisen määrätietoisesti, ja kohtiin 12 ja 13 annetussa vastauksessa mainittuihin raportteihin, foorumeihin ja seminaareihin pyritään saamaan Euroopan unionin ulkopuolella olevaa asiantuntemusta. Toimintasuunnitelman oikeusperustassa komissiota vaaditaan nimenomaisesti varmistamaan, että Internetin kansainvälinen luonne otetaan huomioon. Komissio on seurannut tarkasti muualla maailmassa tapahtunutta kehitystä ja on järjestänyt merkittäviä tilaisuuksia, joissa on ollut osallistujia Euroopasta ja muualta maailmasta, sekä osallistunut vastaaviin muiden järjestämiin tilaisuuksiin. Komissio osallistuu myös meneillään oleviin neuvotteluihin tietoverkkorikollisuutta koskevasta Euroopan neuvoston yleissopimuksesta. Joillakin hankkeilla on jo kansainvälinen osuus ja yhteysverkosto Euroopan ulkopuolella. 6. Päätelmät Komissio ottaa vakavasti huomioon Internetin käyttöturvallisuuden parantamista koskevan toimintasuunnitelman väliarvioinnissa esitetyt tulokset ja suositukset. Arviointiraporttiin antamiensa vastausten perusteella komissio kehottaa Euroopan parlamenttia, neuvostoa, talous- ja sosiaalikomiteaa sekä alueiden komiteaa (1) panemaan merkille, että Internetin käyttöturvallisuutta koskevaa toimintasuunnitelmaa on toistaiseksi toteutettu onnistuneesti, (2) tukemaan komissiota sen pyrkimyksissä yksinkertaistaa hallinnollisia menettelyjä, parantaa hankkeiden toimivuutta, lisätä hanketulosten levittämistä ja edistää Internetin käyttöturvallisuudesta käytävää julkista keskustelua, (3) auttamaan komissiota työssä toimintasuunnitelman näkyvyyden lisäämiseksi, (4) tukemaan komissiota sen konsultoidessa kaikkia asiaan liittyviä tahoja ja tarkastellessa mahdollisia jatkotoimia erityisesti uuden teknologian ja uudentyyppisten digitaalisten sisältöjen käsittelemiseksi ja Internetin käyttöturvallisuuteen vaikuttavien kysymysten tutkimiseksi laajemmin LIITE Tiivistelmä Tämä asiakirja on Internetin käyttöturvallisuuden parantamista koskevan toimintasuunnitelman väliarvioinnin loppuraportti. Analyysi, päätelmät ja suositukset perustuvat tietoihin, jotka on kerätty toimintaohjelman lähdeaineistosta, komission asiantuntijoiden, hankkeen osallistujien ja sidosryhmien kanssa puhelimitse ja henkilökohtaisesti käydyistä keskusteluista sekä oikeuden, sääntelyn ja teknologian alojen aineistotutkimuksesta. Päätelmiä käsitellään tarkemmin jaksossa 10. * Osallistujien ja sidosryhmien näkemyksistä ilmenee, että kaikki kolme toimintalinjaa ovat edelleen hyvin tarkoituksenmukaisia toimintasuunnitelman tavoitteiden kannalta, ja niitä pidetään arvokkaina. * Luokitus ja suodatus ovat muotoutumassa oleva teknologian ala, ja on tärkeää, että tulevissa hankkeissa otetaan huomioon niiden toimivuus uusien Internetin käyttötapojen yhteydessä (esim. niiden on toimittava käytettäessä Internetiä kolmannen sukupolven kämmentietokoneilla). * Toimintasuunnitelman ensisijaisena tavoitteena on selkeästi lastensuojelu, joten siinä painotetaan lapsipornografiaa. Sekä osallistujat että sidosryhmät ovat kuitenkin sitä mieltä, että myös muut sisältötyypit ovat hyvin tärkeitä, ja niille olisi annettava näkyvä sija toimintasuunnitelmaan perustuvassa työssä. * Toimintasuunnitelman tavoitteita noudatetaan selvästi haku- ja valintamenettelyissä ja valituille hankkeille jatkuvasti annettavassa tuessa. Erilaisia hankkeita on myös hyväksytty rahoitettaviksi, mikä osoittaa, että toteutus toimii. * Osallistujilta saatu palaute kuitenkin osoittaa, että toteutusta voitaisiin helpottaa ja muuttaa "käyttäjäystävällisemmäksi", jolloin menettelyt nopeutuisivat ja byrokratia vähenisi. * Lisäksi osallistujien toteamat viivytykset sopimuksenteossa vaikuttavat huomattavasti niiden talouteen ja henkilöstöön. * Toimintasuunnitelman toteutusta on häirinnyt myös se, että hankkeen osallistujat ovat saaneet ristiriitaisia vastauksia haku- ja rahoituslomakkeista esittämiinsä kysymyksiin. * Kaikki osallistujat kuitenkin kiittivät toimintasuunnitelman henkilöstöä vastaanottavaisuudesta ja tuesta. * Osallistujien ja sidosryhmien kanssa käymistämme keskusteluista ilmenee, että toiminta on nykyään hyvin tehokasta toimivien hankkeiden synnyttämisessä kaikilla kolmella toimintalinjalla. * Toimintasuunnitelman tunnettuutta koskevista kysymyksistä kuitenkin ilmeni, että koko toimintasuunnitelman näkyvyyttä voitaisiin lisätä määrätietoisesti, jolloin herätettäisiin mahdollisten lisähankkeiden toteuttajien mielenkiinto ja saataisiin lisää tiedusteluja. * Tutkimusta tehtäessä huomattiin, että tiedotustoimintalinjassa on mahdollista, että hankkeissa tehdään paljon päällekkäistä työtä. * Useat osallistujat huomasivat, että oli vaikeaa löytää hankekumppaneita, jotka toimintasuunnitelmasta vastaavat hyväksyisivät. Lisäksi hankekumppanin menettämisestä hakuprosessin aikana aiheutuvat viivästykset voivat haitata merkittävästi hankkeen onnistumista. * On selvästi toivottavaa, että hankkeilla on pysyvä vaikutus ja että niiden toiminta jatkuu toimintasuunnitelmasta saatavan rahoituksen loputtuakin. Tästä useimpien hankkeiden osallistujat totesivat, että niiden työ olisi tuskin koskaan alkanut ilman toimintasuunnitelmasta saatua rahoitusta. Näin ollen rahoituksen myöntämisellä ja hanketyön alkamisella on suora syy-yhteys. * Haitallista sisältöä ja kaikkia muita tietoverkkorikollisuuden muotoja koskevan aineellisen oikeuden ja prosessioikeuden yhdenmukaistamiseen on selvää painetta. Toiminta on tapahtunut pääasiassa tietoverkkorikollisuutta käsittelevän Euroopan neuvoston yleissopimuksen alaisuudessa, mutta myös G8 on toiminut saman asian parissa. * Yhdenmukaistamisessa on tavattu eniten ongelmia lainvalvontaan kohdistuvissa toiveissa, jotka koskevat tiedon sieppaus- ja säilytysmahdollisuuksia ja sitä, millaisia vuorovaikutuksia niillä on Euroopan ihmisoikeussopimuksen ja tietosuojaa koskevan lainsäädännön kanssa. Komission omaksuma vaiheittainen lähestymistapa ja neuvoston toukokuussa 2000 tekemä puitepäätös voivat oikeastaan johtaa nopeammin tuloksiin. * Kaikkialla Euroopan yhteisössä toivotaan, että Internet-palvelujen tarjoajat ja teleyritykset tarjoavat edelleen hyvin edullisia tai "ilmaisia" palveluja ja "aina auki" olevia laajakaistapalveluja. Internet-palvelujen tarjoajiin ja muihin kohdistuvat paineet pitää maksut alhaisina voivat johtaa siihen, että niiden on vaikeata ottaa kannettavakseen mainittujen toivottavien toimintatapojen, sisällön suodattamisen ja verkkojuttelun moderoinnin merkitsemää taloudellista taakkaa. * Verkkojuttelu- ja pikaviestipalvelujen suosio on kasvanut kovasti sen jälkeen, kun toimintasuunnitelma sai alkunsa. Erityisesti verkkojuttelulla voi olla huolestuttavia seurauksia, koska osallistujat voivat omaksua täysin väärän henkilöllisyyden. Kummassakin tapauksessa itsesääntely- ja lainvalvontatoimenpiteet ovat mahdollisia mutta rajallisia, joten koulutus- ja tiedotustoimia on ehkä syytä painottaa enemmän. * Raportissa käsitellään myös joitain uusia tekniikoita, kuten peer-to-peer-tekniikkaa, WAPia, I-mode-tekniikkaa, interaktiivista televisiota ja kolmannen sukupolven matkaviestintää. Minkään näistä ei arvella vaikuttavan välittömästi nykyisen toimintasuunnitelman jälkimmäiseen puoliskoon, mutta tapahtumia on seurattava edelleen. Arvioijat esittivät näiden päätelmien perusteella seuraavat suositukset. Suosituksia käsitellään tarkemmin jaksossa 11. Toimintalinjat (1) Nykyisen toimintaohjelman jako kolmeen päätoimintalinjaan (vihjelinjat ja itsesääntely, tiedotus sekä suodatus ja luokitus) olisi säilytettävä mahdollisessa tulevassa toiminnassa. (2) Toimintalinjoja olisi laajennettava, jotta niissä voidaan käsitellä uuden teknologian vaikutuksia. (3) Toimintasuunnitelmassa olisi käsiteltävä tasapuolisesti eri sisältöluokkia. Täytäntöönpano (4) Hakumenettelyn lomakkeiden olisi oltava yksinkertaisempia. (5) Hankkeen hyväksymisen ja sopimuksen allekirjoittamisen välillä kuluvaa aikaa olisi lyhennettävä. (6) Toimintasuunnitelmassa olisi harkittava tuen tarjoamista hankekumppanien löytämistä varten. (7) Toimintasuunnitelmasta hankkeille tarjottavan, rahoituksenhakulomakkeita koskevan neuvonnan johdonmukaisuutta on pyrittävä lisäämään. (8) Hankkeissa on osoitettava riittävästi resursseja näkyvyyteen erityisesti lehdistössä ja muissa viestimissä. (9) Toiminnassa olisi tarkistettava pyrkimyksiä hankkeiden jatkuvuuden tukemiseen. (10) Toimintasuunnitelmassa olisi tarkasteltava tiedotushankkeiden mahdollisen päällekkäisyyden ratkaisutapoja. (11) Toimintasuunnitelmasta rahoitetut hankkeet olisi jäsenneltävä niin, että niiden onnistumista voidaan arvioida ennalta sovituilla mittareilla. Lainsäädännön ja teknologian kehityssuuntia (12) Toimintasuunnitelmassa olisi harkittava muodollisten järjestelyjen luomista oikeudellisten ja sääntelytoimien kehityksen havaitsemiseksi. (13) Toimintasuunnitelmassa olisi harkittava muodollisten järjestelyjen luomista teknologian ja markkinoiden kehityksen seuraamiseksi ja arvioimiseksi. Laajemmat kysymykset (14) Toimintasuunnitelman profiilia on nostettava ja sen olisi tiedotettava itsestään laajemmin. (15) Toimintasuunnitelmassa olisi harkittava yhteyksien lisäämistä EU:n ulkopuolisiin toimiin ja organisaatioihin.